KIRJALLINEN KYSYMYS P-2210/00

esittäjä(t): Brice Hortefeux (PPE-DE) komissiolle

(26. kesäkuuta 2000)

Aihe: Komission menettely n:o 94/4855 Ranskan nk. Evin-lain mukaisten urheilutapahtumien televisiointirajoitusten poistamiseksi

Komissio on päättänyt pitää edelleen yhteyttä Ranskan viranomaisiin tyydyttävän ratkaisun löytämiseksi kysymykseen, joka koskee ulkomailla järjestettyjen urheilutapahtumien esittämisen rajoituksia Ranskan televisiossa. Esimerkkeinä urheilutapahtumista voidaan mainita autourheilutapahtumat ja eurooppalaiset jalkapallo-ottelut, jotka komissiokin mainitsi vuonna 1996 esittämässään perustellussa lausunnossa.

Seuraan tiiviisti asian kehitystä ja erityisesti sen komissiolle esitetyn valituksen käsittelyä, jonka esittäjiin kuuluu viininteollisuus, ja tuen komission pyrkimyksiä ratkaista tilanne, joka on suureksi haitaksi koko alalle ja tuottajille.

Voiko komissio näin ollen vastata seuraaviin kysymyksiin?

1. Millä perusteella komissio katsoo, että vuoden 1995 menettelysääntöjä, joissa hyväksytään virallisesti Evin-lain rajoittava tulkinta, voidaan pitää tietyin mukautuksin sopivana keinona lausunnossa esitettyjen ongelmien selvittämiseksi?

2. Millaiset takuut komissio on saanut siitä, että rikosasioita käsittelevä tuomioistuin, jota sitovat vain Evin-lain säännökset, soveltaa menettelysääntöjen määräyksiä, ja milloin tästä asiakirjasta tulee julkinen?

3. Päästiinkö asiasta vastaavan komission jäsenen ja Ranskan viranomaisten välisessä 7. kesäkuuta 2000 pidetyssä kokouksessa hyväksyttävään ratkaisuun palvelujen tarjoamisen vapautta ja oikeusvarmuuden periaatteen noudattamista koskevassa kysymyksessä? Mitä sitoumuksia Ranskan viranomaiset ovat antaneet tässä asiassa?

4. Minkä ajan kuluessa Ranskan vaaditaan noudattavan sitoumuksiaan?

Frederik Bolkesteinin komission puolesta antama yhteinen vastaus kirjallisiin kysymyksiin E-2118/00, E-2197/00 ja P-2210/00

(28. heinäkuuta 2000)

Komissio toistaa, että se tutkii tätä tapausta hyvin huolellisesti ei ainoastaan siksi, että tapaus on aiheuttanut suurta huolestumista parlamentissa, mutta myös siksi, että komissio haluaa varmistaa, että sisämarkkinoiden sääntöjä noudatetaan.

Komission tärkeimpänä tavoitteena tässä asiassa on varmistaa, että Evin-lain soveltaminen on sopusoinnussa EY:n perustamissopimuksen 49 artiklan (entisen 59 artiklan) kanssa eli että kansanterveyden suojelemisen oikeutetun tavoitteen, jota komissio täysin tukee, ja palvelujen tarjoamisen vapauden välillä vallitsee tasapaino, suhteellisuus. Komission näkemys on, että vuoden 1995 menettelysäännöt voivat periaatteessa olla riittävä keino varmistaa, että suhteellisuuden vaatimus täytetään. Komissio on kuitenkin sitä mieltä, että jotta menettelysäännöt voisivat täyttää suhteellisuuden vaatimuksen, Ranskan viranomaisten on edelleen parannettava sääntöjä yhteistyössä asianosaisten tahojen kanssa, jotta sääntöjen käyttö voidaan rajoittaa tarkoin määriteltyihin ja rajattuun määrään tapauksia ja jotta voidaan varmistaa, että säännöt tuovat asianosaisille tahoille paremman oikeusvarmuuden ja ennustettavuuden.

Sisämarkkinoista vastaava komission jäsen ja Ranskan kulttuuri- ja viestintäministeri keskustelivat rakentavasti ja myönteisessä hengessä Pariisissa 7. kesäkuuta 2000 niistä toimista, joihin Ranskan viranomaisten on ryhdyttävä näiden edellytysten täyttämiseksi. Ensimmäiseksi Ranskan viranomaisten kuulevat asianosaisia tahoja, myös mainostajia ja urheiluliittoja, menettelysääntöjen sisällöstä ja vaikutuksista. Kun tarvittavat toimet on toteutettu ja komissio tekee lopullisen päätöksen tässä asiassa, komissio tiedottaa tietenkin mielellään arvoisille parlamentin jäsenille asiasta.